Laco d'o Cráter de l'Infierno

O laco d'o Cráter de l'Infierno (en anglés Inferno Crater Lake) ye una gran fuent termal situada en a val volcanica de Waimangu en a Isla d'o Norte de Nueva Zelanda, y o mas gran guéiser d'istas caracteristicas en o mundo. O propio guéiser no ye visible, ya que se troba debaixo de l'augua en o fundo d'o laco, manimenos as fumarolas son visibles en os cantos d'o laco y a paret de roca que bi ha dezaga d'él. A temperatura de l'aguau d'o laco ye entre os 35 y os 80 C°, con un pH de 2.2, y o livel d'o laco varía en dica 12 m, seguindo un complicau ciclo de 38 días que incluye un pediodo de desbordamiento. Bi ha depositos de silice que creixen en o livel de desbordamiento d'o laco y a suya color ye o resultau d'a suspensión d'iste compuesto quimico en as suyas auguas. En o suyo livel mas baixo a color d'as auguas d'o laco ye grisenca, cambeando a una intensa color azul cielo cuan ye en o suyo livel mas altero, mas que mas cuan se troba en o punto de desbordamiento. O laco d'o Cráter de l'Infierno amaneixió en una d'as laderas d'o prominent mont Haszard como parti d'a erupción d'o mont Tarawera en 1886, a cual ubrió cuantos cráters a o largo d'una breca de 17 km de largaria enta o sud-ueste dende o mont Tarawera dica l'amanau Southern Crater. O fundo en forma de trompeta d'o laco d'o Crater de l'Infierno fa que plegue a os 30 m de fondura cuan ye pleno, estando a mas ixe o momento cuan plega a la suya maxima temperatura. Dende 1901 o laco que ocupa o Cráter de l'Infierno ha amostrau variacions d'o livel de l'augua muit estreitament relacionadas con as d'o ciclo d'o guéiser de Waimangu. O laco d'o Cráter de l'Infierno y o suyo vecín laco d'a Sartaina forman una relación unica y siguen un ciclo ritmico interconectau de variacions hidrolochicas que se repiten en o curso d'alto u baixo 38 días. Cuan o livel de l'augua y a temperatura d'o laco d'o Cráter de l'Infierno puyan, o livel de l'augua y de desbordamiento d'o laco d'a Sartaina baixan. Una actividat ciclica comparable a ista s'ha puesto documentar tamién en atros sistemas hidrotermals arredol d'o mundo. O sistema ha estau subchecto d'estudeos dende que s'instaló equipo de monitoreo en a zona en 1970. S'han puesto reconoixer cuatre fases diferents en o suyo ciclo: Primero, o laco puya de livel continament dende o suyo livel mas baixo puyando un total de 5 m en 8 días, y alavez prencipia a oscilar. O livel meyano d'o laco contina puyando sin deixar d'oscilar en ista segunda fase dica que plega a o livel de desbordamiento. En iste punto o volumen d'o laco ha creixiu en 45.800 m3. En a siguient fase, o laco se desborda, desaguando mientres alto u baixo 51 horas a una meya de 80 litros por segundo, baixando o suyo volumen en una meya de 140.0003 y liberando augua calient a 70 C° en un curso de augua temporal que desemboca en o barranco de Waimangu. A zaguera fase veye a o laco baixar dica o suyo livel mas baixo en un periodo que consume os zaguers 13 días d'o ciclo. A temperatura de l'augua torna a baixar dica o suyo punto mas baixo. Mientres ista fase, arredol de 30 millons de litros d'augua se filtran baixo o mont Haszard. O laco d'o Cráter de l'Infierno ye accesible a traviés d'un camín lateral con 50 escalons que baixan dende o prencipal sendero que trescruza a val de Waimangu. Ye un d'os tres lacos que bi ha en ista zona formaus por cráters plenaus d'augua dimpués d'a esclatada volcanica de 1886. Referencias Vinclos externos Se veigan as imáchens de Commons sobre o laco d'o Cráter de l'Infierno.